মুক্ত ও উন্মুক্ত উৎসের সফটওয়্যার
মুক্ত এবং উন্মুক্ত উৎস সফটওয়্যার (ইংরেজি: F/OSS, FOSS) অথবা মুক্ত/উন্মুক্ত উৎস সফটওয়্যার হলো মুক্ত লাইসেন্সে প্রকাশিত এমন সকল সফটওয়্যার যা ব্যবহারকারীদের এটি ব্যবহার, গবেষণা, উৎস কোড পরিবর্তন, পরিবর্ধনসহ সফটওয়ারটির যেকোন ধরনের উন্নয়ন করার স্বাধীনতা দেয়। যার ফলে সাধারণ এবং বাণিজ্যিক ব্যবহারকরীরা সহজেই এর উপযোগীতা উপলব্ধি করতে পারে। একই সাথে এর জনপ্রিয়তাও বৃদ্ধি পায়। মুক্ত এবং উন্মুক্ত উৎস সফটওয়্যারের ক্ষেত্রে, মুক্ত শব্দটি মুক্তি বা স্বাধীনতা থেকে নেয়া হয়েছে। এখানে স্বাধীনতা আছে এটি নকল এবং বিতরণের ক্ষেত্রে, সফটওয়্যারের মূল্য বোঝাতে এটি ব্যবহার করা হয় না। ফ্রি সফটওয়্যার ফাউন্ডেশন নামের প্রতিষ্ঠানটি মুক্ত সফটওয়্যার এর মানদন্ড নির্ধারণ এবং এর আনুষঙ্গিক বিষয়গুলো নিয়ে কাজ করছে। মুক্ত সফটওয়ারের মূলনীতি বোঝাতে তারা যে বাক্যটি ব্যবহার করে সেটি হল "think of free as in free speech, not as in free beer"। মুক্ত এবং উন্মুক্ত উৎস সফটওয়্যার কথাটির মাধ্যমে মুক্ত সফটওয়্যার এবং উন্মুক্ত উৎস সফটওয়্যার উভয়কে একই সাথে বর্ণনা করা হয়। মুক্ত সফটওয়্যার এবং উন্মুক্ত উৎস সফটওয়্যার এর মূলনীতি কাছাকাছি পর্যায়ের হলেও বেশ কিছু ক্ষেত্রে এদুটির মাঝে উন্নয়ন সংস্কৃতি এবং দর্শনে ভিন্নতা রয়েছে। মুক্ত সফটওয়্যার মূলত ব্যবহারকারীদের স্বাধীনতার দেয়ার দর্শন অনুসরণ করে, অন্যদিকে উন্মুক্ত উৎস সফটওয়্যার মূলত পরস্পরের মাঝে সমন্বয়ের মাধ্যমে উন্নয়ন পদ্ধতি অনুসরণ করে। এবং কোন একটি মাত্র মূলনীতিতে প্রাধান্য না দিয়ে সম্মেলিতভাবে ফস (ফ্রি এন্ড ওপেন সোর্স সফটওয়্যার) বলা হয়ে থাকে। মুক্ত সফটওয়্যার সনদ এবং উন্মুক্ত উৎস সনদ সমূহ বিভিন্ন সফটওয়্যার প্যাকেজে ব্যবহার করা হয়। যদি এই সকল সনদগুলো একই ধরনের কথা প্রকাশ করে থাকে। তবে এই দুটি দর্শন আলাদা ভাবে বলা হয়ে থাকে মূলত বিভিন্ন সফটওয়্যার বণ্টনের মূলনীতি বোঝানোর জন্য।